

**Cegléd Város Önkormányzatának Polgármesterétől**

2700 Cegléd, Kossuth tér 1.

Levélcím: 2701 Cegléd, Pf.: 85.

Tel.: 06/53/511-400, Fax: 511-406, E-mail: polgarmester@cegledph.hu

Iktatószám: C/ /2024. Tárgy: Tájékoztatás

**Változások Cegléd város egészségügyi alapellátásában**

A *Magyarország helyi önkormányzatairól szóló 2011. évi CLXXXIX törvény* (Mötv.) 13. § (1) bekezdés 4. pontja értelmében a helyi önkormányzat kötelező alapfeladata az egészségügyi alapellátás, az egészséges életmód segítését célzó szolgáltatások biztosítása.

*Az egészségügyi alapellátásról szóló 2015. évi CXXIII. törvény* 5. § (1) bekezdése alapján a települési önkormányzat az egészségügyi alapellátás körében gondoskodik – egyebek mellett *– háziorvosi,* *– a házi gyermekorvosi ellátásról;- fogorvosi és az iskola-egészségügyi ellátásról.*

Cegléd városában 14 felnőtt háziorvosi körzet, 1 vegyes háziorvosi körzet, 7 házi gyermekorvosi körzet és 8 fogászati alapellátási körzet működik.

A körzeteket ellátó Szolgáltatók különféle vállalkozási formában működtetik a praxisokat, de a ceglédi VIII. számú felnőtt háziorvosi körzetet az orvos alkalmazásával az Országos Kórházi Főigazgatóság (OKFŐ) működteti. A körzetben dolgozó két szakdolgozó önkormányzatunk munkavállalója, és a minimumfeltételek és rezsi kiadások is önkormányzatunk költségvetését terhelik.

Városunkban a háziorvosok átlagéletkora 62 év: a legfiatalabb 39 éves, a legidősebb 89 éves. A házi gyermekorvosok átlagéletkora 58 év: a legfiatalabb 41 éves, a legidősebb 78 éves. A fogorvosok átlagéletkora 54 év: a legfiatalabb 35 éves, a legidősebb 75 éves.

Cegléd mindezidáig jó helyzetben volt a betöltött egészségügyi alapellátási praxisaival. Köztudott azonban, hogy országosan emelkedik az életkori korfa, vele együtt hatványozottan nő az egészségügyi alapellátásban betöltetlenné váló háziorvosi, házi gyermekorvosi és fogorvosi praxisok száma. Ez a tendencia érte el településünket.

**I.**

**A ceglédi TEK III. számú házi gyermekorvosi körzet Szolgáltatója** a PANAKEIA Kft. ügyvezetője, dr. Iacovides Petros házi gyermekorvos írásban bejelentette önkormányzatunkhoz, hogy a 2017. október 12-én, határozatlan időtartamra megkötött **feladat-ellátási szerződést 2025. január 31 napjával felmondja**.

A Doktor úr élni kíván a praxis elidegenítési jogával, a praxist folyamatosan hirdeti.

Az egészségügyi szolgáltató 2025. január 31 napjáig gondoskodik a körzet kis betegeinek ellátásáról. A további helyettesítés megoldásában segítséget nyújt, de egyelőre nem talált helyettes személyt/eket.

A körzet ellátása önkormányzati rendelőben történik. Az önkormányzati működtetés időtartamára szükség van helyettesítő orvosokra, helyettes asszisztensekre, és pályázat kiírására a körzet vállalkozási formában történő végleges betöltésére, számolva azzal, hogy a praxis elidegenítése a törvényi 6 hónap határidő alatt nem jár sikerrel. A körzetben jelenleg alkalmazott szakdolgozó vállalja az önkormányzati működtetés időtartama alatt az asszisztensi feladatok ellátását.

**II.**

**A ceglédi TEK II. számú vegyes fogorvosi alapellátási körzet Szolgáltatója** a Pipicz Bt. ügyvezetője, dr. Pipicz Sándor Tamás írásban bejelentette önkormányzatunkhoz, hogy a határozatlan időre szóló praxisjogos **feladat-ellátási szerződést 2025. január 31. napjával felmondja**.

Tájékoztatta önkormányzatunkat, hogy az ellátás biztosításához szükséges rendelő magántulajdonban bérelt helyiségcsoport. Emellett az ellátás biztosításához szükséges eszközök, gépek, fogászati egységkészülék és a rendelőben található minden tárgyi eszköz és ingóság a Pipicz Bt., illetve dr. Pipicz Sándor Tamás magántulajdonát képezik, melyeket nem kíván önkormányzati működtetés esetére bérbe adni.

Dr. Pipicz Sándor tamás 6 hónap felmondás idő alatt a feladat ellátásáról személyesen gondoskodik, a praxisjogot ez idő alatt hirdeti.

A kötelező fogászati alapellátási feladatok folyamatos ellátása érdekében a minimumfeltételként előírt **rendelőt és kiszolgáló helyiségeket**, **eszközöket, gépeket, fogászati egységkészüléket** (fogászati szék!), **bútorokat önkormányzatunk részéről biztosítani szükséges**. Szükség van **helyettesítő orvosra/okra, helyettes fogászati asszisztensek**re, továbbá pályázat kiírására a körzet vállalkozási formában történő végleges betöltésére, számolva a praxisjog értékesítési szándékának sikertelenségével. A Szolgáltatónál jelenleg alkalmazásban álló szakdolgozó nem vállalja önkormányzati működtetés esetére a szakdolgozói feladatokat.

**III.**

**A ceglédi TEK V. számú vegyes háziorvosi körzet működtetője** – EVALA Bt. - ügyvezetője, dr. Tamás László címzetes főorvos, háziorvostan szakorvos írásban **bejelentette nyugdíjba vonulását, praxisjogának elidegenítését, mellyel kapcsolatban tárgyalásokat folytat.**

Amennyiben önkormányzatunk a praxisjogot megszerezni szándékozó orvossal feladat-ellátási szerződést kíván kötni, úgy előzetesen ki kell kérnie az OKFŐ véleményét.

A jelentkező vállalkozási formában kívánja folytatni a praxis működtetését. A körzetben foglalkoztatott szakdolgozókat is a szolgáltató alkalmazza majd.

**IV.**

**A ceglédi TEK I. számú házi gyermekorvosi körzet Szolgáltatója** dr. Lakatos Andrásné dr. Vukovics Csilla egyéni vállalkozó, címzetes főorvos, csecsemő- és gyermekgyógyászat szakorvosa írásban **bejelentette nyugdíjba vonulását, praxisjogának elidegenítését.**

Főorvos asszony a praxist hirdeti, és a felmondási idő alatt gondoskodik a körzet kis betegeinek ellátásáról.

A körzet ellátása önkormányzati tulajdonú ingatlanban történik, a rendelő helyiségei biztosítottak. Az önkormányzati működtetés idejére szükség van helyettesítő orvosra/orvosokra, helyettes asszisztensekre, továbbá pályázat kiírására a körzet vállalkozási formában történő végleges ellátására.

**V.**

**A ceglédi betöltetlen, helyettesítéssel ellátott TEK VIII. számú felnőtt háziorvosi körzetet ellátó,** **az** Országos Kórházi Főigazgatóság (**OKFŐ**) alkalmazásában álló **helyettesítő háziorvosa** dr. Alnazer Anas **bejelentette** önkormányzatunkhoz, **hogy 2024. november hónapban háziorvostan szakvizsgát tesz.**

Az **OKFŐ-vel kötött** helyettesítő háziorvosi szolgálat ellátására irányuló **szerződés** a fenti jogszabály alapján a sikeres szakvizsgát követően, azaz **2024. december 31. napjával megszűnik**. Emiatt 2025. január 1 napjától szükség van helyettesítő orvosra/orvosokra, továbbá pályázat kiírására a körzet végleges, vállalkozási formában történő ellátására.

--------

Az I-V. pontokban ismertetett helyzettel kapcsolatos érdemi előterjesztéseket a 2024. november 21-ei Képviselő-testületi ülésre nyújtom be. *(A finanszírozási szerződések, munkaszerződések, bérleti szerződések, működési engedélyek, eszköz- és gép beszerzések időtartama miatt – az önkormányzati működtetés közeli határideje okán, valamint a 2025. évi költségvetés tervezése előtt szükség van a mielőbbi döntéshozatalra. Önkormányzatunk részéről 3 fő álláshelyet bővítést kell elrendelini, egészségügyi szolgálati jogviszony (Eszjtv.) alá tartozó egészségügyi szakdolgozók alkalmazásának biztosítására.)*

---------

Az egészségügyi alapellátási feladatok folyamatos biztosítása érdekében, a 2025. évi költségvetésben tartalékképzésére is szükség lesz, az esetleges nyugdíjazásokkal számolva, amely 9 körzet szolgáltatójánál jöhet szóba.

Cegléd, 2024. október 17.

Dr. Csáky András

polgármester